|  |  |  |
| --- | --- | --- |
| **ผลกระทบจากการแพร่ระบาดของ COVID-19 ต่อเศรษฐกิจไทย** | | |
| **สถาบัน**  (ภาครัฐ) | สำนักงานสภาพัฒนาการเศรษฐกิจและสังคมแห่งชาติ  (เมื่อวันที่ 18 พ.ค. 2563) | * เศรษฐกิจไทยไตรมาส 1/2563 คาดว่าขยายตัวติดลบร้อยละ 1.8 * เศรษฐกิจไทยปี 2563 คาดว่าจะติดลบร้อยละ 5 ถึงติดลบร้อยละ 6 โดยสาเหตุหลักมาจากการระบาดของ COVID-19 ซึ่งมีผลกระทบกับการท่องเที่ยว การใช้จ่ายภาครัฐและการลงทุนภาคของเอกชนที่ขยายตัวติดลบ |
| **สถาบัน**  (ภาคเอกชน) | ธนาคารแห่งประเทศไทย | * ผลการดำเนินงานของระบบธนาคารพาณิชย์ไตรมาส 1/2563 มียอดหนี้ไม่ก่อให้เกิดรายได้คงค้างที่ 4.968 แสนล้านบาท คิดเป็นร้อยละ 3.05 ต่อสินเชื่อรวม เพิ่มขึ้นจากสิ้นปี 2562 ที่มีอยู่ร้อยละ 2.98 ซึ่งมีสาเหตุจากผลกระทบทางเศรษฐกิจและสถานการณ์การแพร่ระบาดของ COVID-19 ทำให้ยอดหนี้เพิ่มขึ้นในเกือบทุกสินเชื่อทั้งบัตรเครดิต สินเชื่อบุคคล สินเชื่อบ้านและรถยนต์ (เมื่อวันที่ 18 พ.ค. 2563) * คณะกรรมการนโยบายการเงิน (กนง.) มีมติให้ลดอัตราดอกเบี้ยนโยบายเป็นร้อยละ 0.50 จากร้อยละ 0.75 โดยให้มีผลในทันที เนื่องจากประเมินว่าเศรษฐกิจไทยในปี 2563 มีแนวโน้มหดตัวมากกว่าที่คาดการณ์ไว้ นอกจากนี้ ยังเห็นว่าสถาบันการเงินควรเร่งปรับปรุงโครงสร้างหนี้ โดยเฉพาะครัวเรือนและ SMEs (เมื่อวันที่ 20 พ.ค. 2563) |
| ศูนย์วิเคราะห์เศรษฐกิจ ทีเอ็มบี  (TMB Analytics)  (เมื่อวันที่ 17 พ.ค. 2563) | * ประเมินว่าธุรกิจสินค้าอุปโภค-บริโภค และยารักษาโรคจะฟื้นตัวเร็วที่สุดภายในปีนี้ หลังการทยอยผ่อนคลายมาตรการล็อกดาวน์ ส่วนกลุ่มธุรกิจโรงแรม การบินและร้านอาหารเป็นกลุ่มที่คาดว่าจะกลับมาฟื้นตัวในปี 2564 เนื่องจากยังได้รับผลกระทบจากการแพร่ระบาดฯ และปัจจัยด้านกำลังซื้อที่หดหายไป รวมถึงปัจจัยเสี่ยงภายในอื่น ๆ |
| ศูนย์วิจัยกสิกรไทย  (เมื่อวันที่ 18 พ.ค. 2563) | * ประเมินการขยายตัวของเศรษฐกิจไทยไตรมาส 1/2563 หดตัวร้อยละ 1.8 เมื่อเทียบกับช่วงเดียวกันของปีก่อน หดตัวน้อยกว่าที่ตลาดคาดไว้ที่ติดลบร้อยละ 4.0 เมื่อเทียบกับช่วงเดียวกันของปีก่อน อย่างไรก็ตาม การใช้จ่ายภาคครัวเรือนที่ยังขยายตัวได้ร้อยละ 3.0 เมื่อเทียบกับช่วงเดียวกันของปีก่อน ซึ่งก็เป็นผลมาจากปัจจัยชั่วคราวจากการซื้ออาหารและเครื่องดื่มที่จำเป็นก่อนการประกาศล็อกดาวน์ในเดือน เม.ย. 2563 * ปี 2563 ภาพรวมการใช้จ่ายครัวเรือนคาดว่าจะหดตัวที่ติดลบร้อยละ 1.5 จากสถานการณ์การว่างงานที่เพิ่มขึ้นจากสถานประกอบการหยุดชั่วคราวในช่วงเดือนเม.ย. 2563 รวมถึงธุรกิจที่ทยอยปิดกิจการ ส่งผลต่อกำลังซื้อของประชาชนที่ลดลง โดยเฉพาะสินค้าคงทน * คาดการณ์ว่า เศรษฐกิจไทยในช่วงครึ่งปีแรกของปี 2563 จะหดตัวมากกว่าการหดตัวในครึ่งปีหลัง โดยในไตรมาสที่ 2/2563 จะหดตัวมากที่สุดติดลบประมาณร้อยละ 10 ส่งผลให้ภาพรวมเศรษฐกิจไทยทั้งปี 2563 หดตัวติดลบประมาณร้อยละ 5.0 |
| สภาอุตสาหกรรมแห่งประเทศไทย  (เมื่อวันที่ 20 พ.ค. 2563) | * ผลการสำรวจดัชนีความเชื่อมั่นภาคอุตสาหกรรมเดือน เม.ย. 2563 อยู่ที่ระดับ 75.9 ลดลงจาก 88.0 ในเดือน มี.ค. 2563 เป็นค่าดัชนีฯ ต่ำสุดในรอบ 11 ปี ตั้งแต่ เม.ย. 2552 เนื่องจากความกังวลต่อการแพร่ระบาดของ COVID-19 และมาตรการล็อกดาวน์ ที่ส่งผลให้การใช้จ่ายและการบริโภคลดลง |

กองสนเทศเศรษฐกิจ

กรมเศรษฐกิจระหว่างประเทศ

สถานะวันที่ 21 พ.ค. 2563